钦定古今图书集成/明伦汇编/氏族典/第109卷 > 《廖用贤尚友录》 > 崔慧景
## 钦定古今图书集成/明伦汇编/氏族典/第109卷 > 《廖用贤尚友录》 > 崔慧景

按《南齐书崔慧景传》，“慧景字君山，清河东武城人。初
为国子学生。宋泰始中，历位员外郎，稍迁长水校尉、
宁朔将军。太祖在淮阴，慧景与宗人祖思同时自结，
除前军。沈攸之事平，出为武陵王安西司马、河东太
守。昇明三年，豫章王为荆州，慧景留为镇西司马，兼
谘议。太祖受禅，封乐安县子，转平西府司马、南郡内”
史，仍迁南蛮长史，加辅国将军。建元元年，梁州贼李
乌奴未平，以慧景为持节、都督梁南北秦沙四州军
事、西戎校尉、梁南秦二州刺史。世祖即位，进号冠军
将军。永明三年，以本号还，迁黄门郎，领羽林监。明年，
迁随王东中郎司马，加辅国将军，出为持节、督司州
军事、冠军将军、司州刺史。母丧，诏起复本任。九年，征
还，转太子左率，加通直常侍。明年，迁右卫将军，加给
事中。是时，魏将南侵，上出慧景为持节、督豫州郢州
之西阳司州之汝南二郡诸军事、冠军将军、豫州刺
史。郁林即位，进号“征卤将军。慧景以少主新立，密与
魏交通，朝廷疑惧。高宗辅政，慧景遣密启送诚劝进”，
征还为散骑常侍、左卫将军。建武二年，加冠军将军。
四年，迁度支尚书，领太子左率。永泰元年，加慧景平
北将军，置佐史，分军助戍樊城。东昏即位，改领右卫
将军，未拜，永元元年，还护军将军，寻加侍中。陈显达
反，加慧景平南将军，都督众军事。帝既诛戮，将相旧
臣皆尽，慧景自以年宿位重，转不自安。明年，裴叔业
以寿春降魏，改授慧景平西将军，率军水路征寿阳。
慧景既得出，甚喜。子觉为直阁将军，慧景密与期，觉
便出奔。慧景回军还广陵，便收众济江，集京口，台军
望风退走。慧景引军入乐游苑，宫门皆闭。慧景引众
围之，称宣德太后令，废帝为吴王。先是，卫尉萧懿自
历阳步道征寿阳，帝遣密使告之，懿率军自采石济
岸。子觉进战，大败。慧景乃将腹心数人潜去，众于道
稍散，单马至蟹浦，为渔父所斩。以头内䲡鱼篮，担送
至京师，时年六十三。